Document ID: 31977R0495

19770308
Regulamentul (CEE, Euratom, CECO) nr. 495/77 al Consiliului
din 8 martie 1977
de stabilire a categoriilor de beneficiari, a condițiilor de atribuire și a cuantumului indemnizațiilor care care pot fi acordate funcționarilor care lucrează sistematic în servicii de permanență
CONSILIUL COMUNITĂȚILOR EUROPENE,
având în vedere Statutul funcționarilor și Regimul aplicabil celorlalți angajați ai Comunităților Europene, adoptate prin Regulamentul (CEE, Euratom, CECO) nr. 259/68 [1], astfel cum a fost modificat ultima dată prin Regulamentul (CECO, CEE, Euratom) nr. 3178/76 [2] și, în special, articolul 56b al doilea paragraf din statutul amintit,
având în vedere propunerea Comisiei,
întrucât este de competența Consiliului să stabilească, la propunerea Comisiei, categoriile de beneficiari, condițiile de atribuire și cuantumul indemnizațiilor care pot fi acordate funcționarilor care lucrează sistematic în servicii de permanență la locul de muncă sau la domiciliu, în afara orelor normale de lucru,
ADOPTĂ PREZENTUL REGULAMENT:
Articolul 1
(1) Funcționarii plătiți din creditele pentru cercetare și investiții și angajați într-o unitate a Centrului Comun de Cercetare pentru o acțiune indirectă sau plătiți din creditele de funcționare și angajați pentru operarea sau supravegherea instalațiilor tehnice sau pentru a lucra în serviciul medical, au dreptul la o indemnizație atunci când lucrează sistematic în servicii de permanență, în conformitate cu articolul 56b din Statutul funcționarilor.
Indemnizația se stabilește după cum urmează:
(a) indemnizația se exprimă în puncte. Un punct este egal cu 0,032 % din salariul de bază al unui funcționar de gradul D4, treapta 1. Indemnizația se ajustează cu coeficientul corector aplicabil remunerației funcționarului;
(b) numărul de puncte pe oră de serviciu de permanență prestat efectiv este:
- pentru permanența la locul de muncă: 11 pentru zilele lucrătoare și 22 pentru sâmbete, duminici și sărbători legale;
- pentru permanența la domiciliu: 2,15 pentru zilele lucrătoare și 4,3 pentru sâmbete, duminici și sărbători legale.
(2) Indemnizația nu se acordă pentru permanența la domiciliu, dacă perioada efectivă de permanență nu ajunge la cel puțin 14 ore.
(3) Un funcționar care poate dovedi că, pentru termen de cel mult o lună, s-a aflat în imposibilitatea de a desfășura servicii de permanență la locul de muncă ca urmare a unei îmbolnăviri sau a unui accident sau care se află în concediu de odihnă are în continuare dreptul la indemnizație. În cazul absenței pe caz de boală sal de accident pe termen mai lung de o lună, dreptul său la indemnizație se suspendă de la sfârșitul primei luni și până la reluarea lucrului.
În perioada menționată în paragraful anterior, funcționarul are dreptul la o indemnizație de 42 de puncte pentru fiecare zi de absență datorată unei îmbolnăviri sau unui accident pentru care are un certificat medical, sau pentru fiecare zi din concediul de odihnă.
Articolul 2
Prezentul regulament se aplică prin analogie personalului temporar, auxiliar și de constituire.
Articolul 3
În luna aprilie a fiecărui an, Comisia prezintă Consiliului un raport privind numărul de funcționari și angajați din fiecare categorie care au primit indemnizația prevăzută în prezentul regulament.
Articolul 4
Regulamentul (Euratom) nr. 1371/72 al Consiliului din 27 iunie 1972 de stabilire a cuantumului și a condițiilor de acordare a indemnizațiilor speciale care pot fi acordate funcționarilor sau angajaților care sunt plătiți din creditele pentru cercetare și investiții și sunt angajați într-o unitate a Centrului Comun de Cercetare sau pentru o acțiune indirectă, pentru anumite servicii de natură specială [3] se abrogă.
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 martie 1977.

Labels: 9
15
19